[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 09.08.2006

KOM(2006) 448 endelig

2006/0151 (CNS)

Forslag til

RÅDETS FORORDNING

om ophævelse af forordning (EF) nr. 2040/2000 om budgetdisciplin

(forelagt af Kommissionen)

BEGRUNDELSE

Den interinstitutionelle aftale om budgetdisciplin og forsvarlig økonomisk forvaltning[1], som blev vedtaget den 17. maj 2006, indeholder en flerårig finansiel ramme for Den Europæiske Union for perioden 2007-2013. Bestemmelserne i Rådets forordning (EF) nr. 2040/2000 om budgetdisciplin er således overflødige, og på visse punkter strider de mod bestemmelserne i den interinstitutionelle aftale.

Bestemmelser vedrørende landbrug

Erfaringerne med den finansielle ramme for 2000-2006 har vist, at der ikke længere er behov for at opretholde landbrugsretningslinjen, der er fastsat i Rådets forordning (EF) nr. 2040/2000 om budgetdisciplin, eftersom landbrugsudgifterne allerede er underlagt de lofter, der gælder frem til 2013. De andre bestemmelser om budgetdisciplin for landbruget er blevet udvidet og indgår nu i Rådets forordning (EF) nr. 1290/2005 om finansiering af den fælles landbrugspolitik[2] (artikel 18-20).

Bestemmelser vedrørende reserver

Reserven til lånegarantier er for perioden 2007-2013 blevet udskiftet med en budgetpost under udgiftsområde 4 ”EU som global aktør”. Kommissionen har desuden foreslået, at der indføres en ny mekanisme med et nyt retsgrundlag[3] med henblik på tilførslen af midler til Garantifonden for Aktioner i forhold til Tredjelande. Den nye mekanisme er baseret på efterfølgende tilførsel af midler afhængig af størrelsen af de udestående lån og garanterede lån. Det gør det muligt regelmæssigt at tilføre midler fra en normal budgetpost for obligatoriske udgifter, og der er derfor ikke længere brug for en ad hoc-reserve.

Reserven til nødhjælp til tredjelande nævnes nu i finansforordningen vedrørende De Europæiske Fællesskabers almindelige budget[4], og reservens størrelse og betingelserne for dens anvendelse er fastsat i den nye interinstitutionelle aftale om budgetdisciplin og forsvarlig økonomisk forvaltning.

Som følge af den nye mekanisme, som er foreslået med henblik på tilførslen af midler til Garantifonden, og bestemmelserne i den interinstitutionelle aftale om brugen af nødhjælpsreserven vil udgifterne hertil blive finansieret med egne indtægter som enhver anden udgift i budgettet, og der er således ikke længere brug for nogen særbestemmelser.

På den baggrund er det Kommissionens opfattelse, at forordning (EF) nr. 2040/2000 bør ophæves.

2006/0151 (CNS)

Forslag til

RÅDETS FORORDNING

om ophævelse af forordning (EF) nr. 2040/2000 om budgetdisciplin

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, 279 og 308,

under henvisning til forslag fra Kommissionen[5],

under henvisning til udtalelse fra Europa-Parlamentet[6],

under henvisning til udtalelse fra Revisionsretten[7], og

ud fra følgende betragtninger:

1. Bestemmelserne i forordning (EF) nr. 2040/2000 af 26. september 2000 om budgetdisciplin[8] har til formål at sikre en fornuftig forvaltning af Fællesskabets udgifter til EUGFL, Garantifonden og reserverne til eksterne foranstaltninger under overholdelse af de principper om forsvarlig økonomisk forvaltning, der er fastlagt i Europa-Parlamentets, Rådets og Kommissionens interinstitutionelle aftale af 6. maj 1999 om budgetdisciplin og forbedring af budgetproceduren[9].

2. Med hensyn til del I i forordning (EF) nr. 2040/2000 angående landbrugsudgifter er det som følge af de lofter, der er fastsat i den flerårige finansielle ramme for 2007-2013, som er indeholdt i bilag I til den nye interinstitutionelle aftale om budgetdisciplin og forsvarlig økonomisk forvaltning af 17. maj 2006[10], ikke længere nødvendigt at opretholde den fastsatte landbrugsretningslinje.

3. De øvrige bestemmelser om budgetdisciplin for landbrugsområdet i del I i forordning (EF) nr. 2040/2000 er blevet afløst af artikel 18-20 i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik[11].

4. Med hensyn til del II i forordning (EF) nr. 2040/2000 angående reserver til eksterne foranstaltninger er der ikke længere behov for særlige bestemmelser og foranstaltninger, der er usædvanlige i forhold til ordningen for egne indtægter, til finansiering af Garantifonden og nødhjælpsreserven. Reserven til lånegarantier er for perioden 2007-2013 blevet udskiftet med en budgetpost under udgiftsområde 4 ”EU som global aktør”. Hovedprincipperne for nødhjælpsreserven er indeholdt i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget[12], hvorimod oplysninger om beløbsstørrelse og betingelserne for dens anvendelse er angivet i den interinstitutionelle aftale af 17. maj 2006 om budgetdisciplin og forsvarlig økonomisk forvaltning[13]. Eftersom ingen tredjepartsinteresser er direkte berørt, er det ikke nødvendigt at indarbejde sidstnævnte forhold i en forordning.

5. Alle bestemmelserne i forordning (EF) nr. 2040/2000 er følgelig blevet overflødige.

6. Forordning (EF) nr. 2040/2000 bør derfor ophæves -

UDSTEDT FØLGENDE FORORDNING:

Artikel 1

Forordning (EØF) nr. 2040/2000 ophæves med virkning fra den 1. januar 2007.

Artikel 2

Denne forordning træder i kraft på dagen for offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[pic][pic][pic][pic][pic][pic]

[1] EFT C 139 af 14.6.2006, s. 1.

[2] EFT L 209 af 11.8.2005, s. 1.

[3] KOM(2005) 130 endelig af 5.4.2005.

[4] EFT L 248 af 16.9.2002, s. 1.

[5] EFT C […] af […], s. […].

[6] EFT C […] af […], s. […].

[7] EFT C […] af […], s. […].

[8] EFT L 244 af 29.9.2000, s. 27.

[9] EFT C 172 af 18.6.1999, s. 1.

[10] EFT C 139 af 14.6.2006, s. 1.

[11] EFT L 209 af 11.8.2005, s. 1. Som ændret ved forordning (EF) nr. 320/2006 (EFT L 58 af 28.2.2006, s. 42).

[12] EFT L 248 af 16.9.2002, s. 1. Senest ændret ved […].

[13] EFT C 139 af 14.6.2006, s. 1.